**Tisztelt Hölgyem / Uram!**

*Szeretnénk tájékoztatni Önt, hogy a Semmelweis Egyetem Gyógyszerésztudományi Kar szakgyógyszerész-képzésének keretében lehetősége nyílik egy egyéni egészségterv létrehozására és egészségcéljainak megfogalmazására gyógyszerésze segítségével!*

*Mielőtt eldöntené, hogy szeretne-e részt venni ezen szolgáltatásban, továbbá az ehhez kapcsolódó véleménykutató, kérdőíves felmérésünkben itt a gyógyszertárunkban, fontos, hogy megfelelő tájékoztatásban részesüljön a programmal kapcsolatosan.*

*Kérjük, figyelmesen olvassa el az alábbi információkat!*

*Köszönjük együttműködését!*

**Mi az egyéni egészségtervezés és egészség-tanácsadás program célja, és a végső, papíralapú kérdőív megválaszolásának a célja?**

Jelen program segítségével egészségének megőrzését támogatjuk! Ehhez az online elérhető, ún. Magyar Egészségtervező Alkalmazást (továbbiakban META) használjuk, amely biztosítja személyes, egészségügyi adatainak védelmét. A program során gyógyszerésze segít a META használatában és a valóban hatékony egészségcélok megfogalmazásában, amelyek jóvoltából egy teljesen személyre szóló ún. egészségtervet készíthet! Mindezek mellett a META állapotfelmérő kérdőívének kitöltésével megismerheti esetleges egészségi kockázatait, illetve azt, hogy mire kell figyelnie, hogy egészséges maradjon.

A végső, papíralapú kérdőíves felméréssel csupán az Ön véleményére vagyunk kíváncsiak, arra kérjük majd ebben a felmérésben (amennyiben kitölti), hogy értékelje ezt az új szolgáltatási formát.

**Kötelező részt vennem a programban és a hozzá kapcsolódó kérdőíves felmérésben?**

Természesetesen a részvétel teljesen önkéntes. Nyugodtan mondhat nemet az egyéni egészségtervezésre és gyógyszerésze egészség-tanácsadására, illetve az ehhez kapcsolódó véleménykutatásra. Amennyiben önkéntesen beleegyezik abba, hogy részt vesz ebben a kifejezetten hasznos, teljesen ingyenes szolgáltatásban, kérjük, írja alá a gyógyszerésze által átadott beleegyező nyilatkozatokat!

**Miért nekem ajánlották fel ezt a lehetőséget?**

Jelen programba, illetve gyógyszertári szolgáltatásba kizárólag 18 éven felüli, elsősorban gyógyszert rendszeresen nem szedő pácienseket igyekszünk bevonni, ezért kérdeztük meg Önt is részvételi szándékáról!

**Mit kell nekem tenni az egyéni egészségtervezés és egészség-tanácsadás program során és a végső, értékelő kérdőíves felmérés során?**

Első lépésben a META online állapotfelmérő kérdőívének kérdéseit kell megválaszolnia. A META elérhetőségében gyógyszerésze nyújt segítséget. A META használata csupán egy egyszerű, online és ingyenes regisztrációt igényel. Az állapotfelmérő kérdőívet kitöltheti online, egyedül az otthonában vagy a gyógyszertárban gyógyszerésze segítségével, majd megismertheti a válaszai alapján kirajzolódó egészségi kockázatait.

Ezt követően előre egyeztetett konzultációk alkalmával beszélgethet gyógyszerészével a kirajzolódott egészségi kockázatairól, egészségcélokat fogalmazhatnak meg közösen és nyomon követhetik ezek alakulását. A kapcsolattartás gyógyszerésze és Ön között lehet személyes vagy elektronikus (online).

A program mindösszesen négy hónapon keresztül tart, amelynek végén egy papíralapú kérdőív segítségével visszajelző értékelésére, azaz a véleményére is kíváncsiak vagyunk a lezajlott szolgáltatásról. (Amennyiben csak online tartotta a kapcsolatot gyógyszerészével, akkor nem feltétlenül kell megválaszolnia ezen kérdőív kérdéseit.)

**Mik a lehetséges hátrányai vagy kockázatai az egyéni egészségtervezés és egészség-tanácsadás programnak és a végső kérdőíves felmérésnek?**

Semmilyen kockázatnak vagy veszélynek nem teszi ki magát a részvételével.

**Mik a lehetséges előnyök?**

Egészségi állapotának javulása és egészségének megőrzése a cél! Ismeretei kibővülnek az egészséges életmód betartásával kapcsolatosan egy teljesen ingyenes szolgáltatás lehetőségeként.

**Bizalmasan kezelik majd a személyes, illetve egészségügyi adataimat?**

Minden, a program kivitelezéséhez elkért, személyes adatot szigorúan bizalmasan kezelünk a gyógyszertárban. Az elkért elérhetőségeket szigorúan a gyógyszerésze fogja alkalmazni az egészség-tanácsadás céljából egyeztetett konzultációs időpontok leszervezéséhez. Semmilyen egyéb formában nem kerülnek ezen bizalmas adatok felhasználásra és továbbításra.

Minden egészségügyi információt és adatot szigorúan bizalmasan kezelünk a gyógyszertárban. Az egészségi állapotát jellemző adatait a META bizalmasan kezeli (személyes regisztráció, jelszóval védve), továbbá néhány általános adat szigorúan személyes információk nélkül kerül továbbításra kutatási céllal, elektronikus úton, az adatkezelés szabályait betartva az Egyetemi Gyógyszertár Gyógyszerügyi Szervezési Intézet munkatársainak részére.

A végső kérdőíves felmérésben nem kérünk érzékeny egészségügyi adatokat és személyes adatokat, csupán az Ön véleményére vagyunk kíváncsiak, amelyet kutatási céllal az Egyetemi Gyógyszertár Gyógyszerügyi Szervezési Intézet munkatársinak részére továbbítunk elektronikus úton, az adatkezelés szabályait betartva (név nélkül, azonosításra alkalmas elemek nélkül stb.).

*Köszönjük az Ön együttműködését!*

*Reméljük, sikerül valóban hasznos tanácsadást nyújtani egészségnek megőrzése érdekében!*

*A(z) …………………………….. gyógyszertár és a Semmelweis Egyetem, Egyetemi Gyógyszertár Gyógyszerügyi Szervezési Intézet munkatársai*